
Το Ευρωπαϊκό Κοινοβούλιο,
–	έχοντας υπόψη την πρόταση της Επιτροπής προς το Κοινοβούλιο και το Συμβούλιο (COM(2021)0281),
–	έχοντας υπόψη το άρθρο 294 παράγραφος 2 και το άρθρο 114 της Συνθήκης για τη λειτουργία της Ευρωπαϊκής Ένωσης, σύμφωνα με τα οποία του υποβλήθηκε η πρόταση από την Επιτροπή (C9‑0200/2021),
–	έχοντας υπόψη το άρθρο 294 παράγραφος 3 της Συνθήκης για τη λειτουργία της Ευρωπαϊκής Ένωσης,
–	έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής της 20ής Οκτωβρίου 2021[footnoteRef:1], [1:  	ΕΕ C 105 της 4.3.2022, σ. 81.] 

–	έχοντας υπόψη τη γνώμη της Επιτροπής των Περιφερειών, της 13ης Οκτωβρίου 2021[footnoteRef:2], [2:  	ΕΕ C 61 της 4.2.2022, σ. 42.] 

–	έχοντας υπόψη την προσωρινή συμφωνία που εγκρίθηκε από την αρμόδια επιτροπή σύμφωνα με το άρθρο 74 παράγραφος 4 του Κανονισμού του και τη δέσμευση του εκπροσώπου του Συμβουλίου, με επιστολή της 6ης Δεκεμβρίου 2023, να εγκρίνει τη θέση του Κοινοβουλίου, σύμφωνα με το άρθρο 294 παράγραφος 4 της Συνθήκης για τη λειτουργία της Ευρωπαϊκής Ένωσης,
–	έχοντας υπόψη το άρθρο 59 του Κανονισμού του,
–	έχοντας υπόψη τις γνωμοδοτήσεις της Επιτροπής Εσωτερικής Αγοράς και Προστασίας των Καταναλωτών, της Επιτροπής Νομικών Θεμάτων και της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων,
–	έχοντας υπόψη την έκθεση της Επιτροπής Βιομηχανίας, Έρευνας και Ενέργειας (A9-0038/2023),
1.	εγκρίνει τη θέση του σε πρώτη ανάγνωση όπως παρατίθεται κατωτέρω·
2.	λαμβάνει υπόψη τις δηλώσεις της Επιτροπής που επισυνάπτονται στο παρόν ψήφισμα·
3.	ζητεί από την Επιτροπή να υποβάλει εκ νέου την πρόταση στο Κοινοβούλιο, αν την αντικαταστήσει με νέο κείμενο, αν της επιφέρει σημαντικές τροποποιήσεις ή αν προτίθεται να της επιφέρει σημαντικές τροποποιήσεις·
4.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο, στην Επιτροπή και στα εθνικά κοινοβούλια.







P9_TC1-COD(2021)0136
Θέση του Ευρωπαϊκού Κοινοβουλίου που καθορίστηκε σε πρώτη ανάγνωση στις 29 Φεβρουαρίου 2024 εν όψει της έγκρισης κανονισμού (ΕΕ) 2024/... του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 910/2014 όσον αφορά τη θέσπιση ευρωπαϊκού πλαισίου για την ψηφιακή ταυτότητα
(Καθώς έχει επιτευχθεί συμφωνία μεταξύ του Κοινοβουλίου και του Συμβουλίου, η θέση του Κοινοβουλίου αντιστοιχεί στην τελική νομοθετική πράξη, κανονισμός (ΕΕ) 2024/1183.)



ΠΑΡΑΡΤΗΜΑ ΣΤΟ ΝΟΜΟΘΕΤΙΚΟ ΨΗΦΙΣΜΑ
Δήλωση της Επιτροπής σχετικά με το άρθρο 45 επ’ ευκαιρία της έκδοσης του κανονισμού (ΕΕ) 2024/1183[footnoteRef:3] [3:  	ΕΕ L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Η Επιτροπή εκφράζει την ικανοποίησή της για τη συμφωνία που επιτεύχθηκε, η οποία, κατά την άποψή της, διευκρινίζει ότι οι φυλλομετρητές ιστού πρέπει να διασφαλίζουν την υποστήριξη και τη διαλειτουργικότητα των εγκεκριμένων πιστοποιητικών γνησιότητας ιστοτόπων (QWAC) με αποκλειστικό σκοπό την απεικόνιση των δεδομένων ταυτότητας του ιδιοκτήτη του ιστοτόπου με φιλικό προς τον χρήστη τρόπο. Η Επιτροπή θεωρεί ότι η υποχρέωση αυτή δεν προδικάζει τις μεθόδους που χρησιμοποιούνται για την απεικόνιση των εν λόγω δεδομένων ταυτότητας.
Η Επιτροπή εκφράζει την ικανοποίησή της για τη συμφωνία που επιτεύχθηκε, η οποία, κατά την άποψή της, διευκρινίζει ότι η απαίτηση να αναγνωρίζουν οι φυλλομετρητές ιστού τα QWAC δεν περιορίζει τις πολιτικές ασφάλειας των προγραμμάτων περιήγησης και ότι το άρθρο 45, όπως προτείνεται, αφήνει στους φυλλομετρητές ιστού τη δυνατότητα να διατηρούν και να εφαρμόζουν τις δικές τους διαδικασίες και κριτήρια προκειμένου να διατηρούν και να διαφυλάσσουν την ιδιωτική ζωή των επιγραμμικών επικοινωνιών με τη χρήση κρυπτογράφησης και άλλων δοκιμασμένων μεθόδων. Η Επιτροπή αντιλαμβάνεται το σχέδιο του άρθρου 45 ότι δεν επιβάλλει υποχρεώσεις ή περιορισμούς στον τρόπο με τον οποίο οι φυλλομετρητές ιστού δημιουργούν κρυπτογραφημένες συνδέσεις με ιστοτόπους ή επαληθεύουν την ταυτότητα των κρυπτογραφικών κλειδιών που χρησιμοποιούνται κατά τον καθορισμό των εν λόγω συνδέσεων.
Η Επιτροπή υπενθυμίζει ότι, σύμφωνα με το σημείο 28 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη βελτίωση του νομοθετικού έργου της 13ης Απριλίου 2016, η Επιτροπή θα χρησιμοποιεί ομάδες εμπειρογνωμόνων, θα διαβουλεύεται με στοχευμένα ενδιαφερόμενα μέρη και θα διεξάγει δημόσιες διαβουλεύσεις, κατά περίπτωση.
Δήλωση της Επιτροπής σχετικά με τη μη παρατηρησιμότητα επ’ ευκαιρία της έκδοσης του κανονισμού (ΕΕ) 2024/1183[footnoteRef:4] [4:  	ΕΕ L, 2024/1183, 30.4.2024, ELI: http://data.europa.eu/eli/reg/2024/1183/oj.] 

Η Επιτροπή εκφράζει την ικανοποίησή της για τη συμφωνία που επιτεύχθηκε, η οποία, κατά την άποψή της, επιβεβαιώνει ότι ο παρών τροποποιητικός κανονισμός δεν επιτρέπει την επεξεργασία δεδομένων προσωπικού χαρακτήρα που περιέχονται ή προκύπτουν από τη χρήση του ευρωπαϊκού πορτοφολιού ψηφιακής ταυτότητας από τους παρόχους πορτοφολιού για σκοπούς άλλους από την παροχή υπηρεσιών πορτοφολιού. 
Η Επιτροπή εκφράζει επίσης την ικανοποίησή της για τη συμπερίληψη της έννοιας της μη παρατηρησιμότητας στην αιτιολογική σκέψη 11γ του σχεδίου τροποποιητικού κανονισμού, η οποία θα πρέπει να εμποδίζει τους παρόχους πορτοφολιού να συλλέγουν και να βλέπουν τις λεπτομέρειες των καθημερινών συναλλαγών των χρηστών. Η Επιτροπή είναι της άποψης ότι η έννοια αυτή σημαίνει ότι δεν θα πρέπει να υπάρχει συσχέτιση δεδομένων μεταξύ διαφόρων υπηρεσιών για τους σκοπούς της παρακολούθησης ή της ιχνηλάτησης των χρηστών ή για τον προσδιορισμό, την ανάλυση και την πρόβλεψη προσωπικών συμπεριφορών, συμφερόντων ή συνηθειών. 
Ταυτόχρονα, η Επιτροπή αναγνωρίζει ότι, σε πλήρη συμμόρφωση με τον κανονισμό (ΕΕ) 2016/679, οι πάροχοι ευρωπαϊκών πορτοφολιών ψηφιακής ταυτότητας μπορούν να έχουν πρόσβαση σε ορισμένες κατηγορίες δεδομένων προσωπικού χαρακτήρα με τη ρητή συγκατάθεση του χρήστη, για παράδειγμα προκειμένου να διασφαλίζεται η συνέχεια στην παροχή υπηρεσιών πορτοφολιού ή να προστατεύονται οι χρήστες από διαταραχές στην παροχή τους. Τα δεδομένα αυτά θα πρέπει να περιορίζονται σε αυτό που είναι αναγκαίο για κάθε συγκεκριμένο σκοπό.

